༄༅།།ཕྱི་ཟླ་༡༡ཚེས་༢ཉིན་བཞུགས་སྒར་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ་བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་དང་རྒྱ་རིགས་ཚན་རིག་མཁས་པ་ཚོའི་དབར་གྱི་བགྲོ་གླེང་ཉིན་གཉིས་པར།ཚད་རྡུལ་གྱི་གནས་བབ་གསར་པ་དང་སྤྱིར་བཏང་མིན་པའི་གཤེར་གཟུགས་སོགས་ཀྱི་ཐོག་བགྲོ་གླེང་གནང་ཡོད་པ་དང་།༧གོང་ས་༧སྐྱབས་མགོན་ཆེན་པོ་མཆོག་གིས་ཚད་རྡུལ་དངོས་ཁམས་རིག་པ་ལ་སེམས་གཏིང་ནས་ངེས་པ་ཐོབ་ཚོར་ཆགས་སྡང་གི་བློ་ཨ་འཐས་ཀྱི་འཛིན་པ་དེ་ཤུགས་ཆུང་བ་ཡོད་སྲིད་པའི་སྐོར་བཀའ་གནང་ཞིང་།ཡང་ཚད་རྡུལ་གྱི་གསར་ཐོན་སྣང་ཚུལ་སྐོར་ངོ་སྤྲོད་གནང་མཁན་ཚན་རིག་མཁས་པ་ལི་ཏིན་གོ་ལགས་ཀྱིས།སྤྱིར་བཏང་ཁོང་རང་ནང་ཆོས་སྐོར་ཡག་པོ་ཤེས་ཀྱི་མེད་ནའང་།ནང་ཆོས་དང་ཚན་རིག་པའི་དབར་ལྟ་སྟངས་འདྲ་པོ་མང་པོ་ཡོད་པ་ཐེངས་འདིའི་ཚོགས་འདུའི་ཐོག་ནས་ཤེས་རྟོགས་བྱུང་བ་གསལ་བཤད་གནང་པ་དང་།ད་དུང་ཁོང་གིས་བགྲོ་གླེང་བརྒྱུད་སོ་སོས་དེ་སྔ་མ་ཤེས་པ་མང་པོ་ཤེས་པ་མ་ཟད།གསར་དུ་ཤེས་པའི་ནང་ཆོས་ཀྱི་སྐོར་དེ་ཚོར་ཁོང་ལ་ངོ་མཚར་དང་ཡ་མཚན་ཆེན་པོ་བྱུང་བ་གསུངས་ཡོད་པ་རེད།